Diari Oficial de la Generalitat Valenciana


Sumari del DOGV 3144, del 17-12-1997 (1997/12866)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració entre el Ministeri de Medi Ambient i la Generalitat Valenciana en matèria d'obres d'infraestructura hidràulica.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12332


Data del document
:   19-11-1997

Organisme emissor
:   Conselleria de Presidència

Tipus de document
:   Resolució

4076 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació del Conveni de col·laboració entre el Ministeri de Medi Ambient i la Generalitat Valenciana en matèria d'obres d'infraestructura hidràulica.[97/X12508]
  
Subscrit, després de la tramitació prèvia reglamentària, entre el Ministeri de Medi Ambient i la Generalitat Valenciana, el dia 14 de gener de 1997, un Conveni de col·laboració en matèria d'obres d'infraestructura hidràulica, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0601/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Conveni de col·laboració entre el Ministeri de Medi Ambient i la Generalitat Valenciana, en matèria d'obres d'infraestructura hidràulica.
  
REUNITS
  
A València, el 14 de gener de 1997.
  
D'una part, l'Excma. Sra. Isabel Tocino Biscarolasaga, ministra de Medi Ambient, per delegació del Consell de Ministres, d'acord amb l'apartat tercer de l'Acord de 21 de juliol de 1995.
  
D'una altra, el Molt Hble. Sr. Eduardo Zaplana Hernández-Soro, president de la Generalitat Valenciana.
  
Les parts es reconeixen, en la qualitat amb què cadascuna intervé, amb capacitat legal suficient per a la celebració d'aquest conveni i, a l'efecte,
  
EXPOSEN
  
Com a conseqüència del difícil equilibri dels balanços hídrics de la Comunitat Valenciana, aquest conveni té per objecte unes actuacions que ambdues parts consideren necessàries per a assegurar l'estabilitat hidràulica de la Comunitat a mitjà termini. Aquestes obres s'haurien d'executar en el menor termini possible.
  
Aquestes actuacions no solament són compatibles amb les previsions de la planificació hidrològica, sinó que són conseqüència de les directrius del Pla del Xúquer. Bona part d'aquestes giren al voltant de la redistribució interna de recursos dins del territori comunitari, especialment cap a la conca del Vinalopó, ja que, atesa la situació d'aquesta zona, aquesta és una necessitat llargament plantejada per la Generalitat Valenciana. Tanmateix, a causa de la difícil disponibilitat de recursos, es fa necessari vincular aquesta actuació a l'obtenció de recursos mitjançant l'estalvi, principalment per la reforma dels regadius històrics i la reutilització d'aigües depurades.
  
Les línies polítiques de la planificació hidràulica promoguda pel Govern apunten igualment cap a una major èmfasi en l'estalvi d'aigua i en la reutilització. Per aquestes raons, aquest conveni preveu les actuacions més importants que, en aquest sentit, es poden dur a terme a la Comunitat Valenciana.
  
Així mateix, la reforma dels regadius històrics, especialment els dependents del Xúquer, té una importància decisiva.
  
Les actuacions previstes per a la reutilització d'aigua depurada no exclouen unes altres, però són les que es consideren més interessants. En el cas de la planta de Mont Orgègia a Alacant perquè completaria les dotacions d'una zona cada vegada més deficitària en recursos a causa de la disminució progressiva de les aportacions, tant a través de Riegos de Levante com de l'embassament de Tibi.
  
La reutilització de l'aigua depurada en l'àrea metropolitana de València, que exigeix completar el tractament a la planta de Pinedo igual que la planta de Castelló, s'ha de plantejar amb l'objectiu suplementari de desvincular les sèquies de reg dels col·lectors de sanejament de la ciutat, en poder aplicar els volums depurats a les zones regables més baixes, i no és necessari que es deriven volums a l'assut del repartiment que després travessa la ciutat de València.
  
El conveni inclou, igualment, a més de la interconnexió Xúquer-Vinalopó, on el tram final a la Marina Baixa està actualment en construcció, les preses de regulació de Banyeres al Vinalopó, una obra de pressupost relativament modest però de important repercussió d'acord amb l'avantprojecte de la Conselleria d'Agricultura, i la presa de Vilamarxant, amb important missió també des del punt de vista del control de les avingudes del Túria.
  
Finalment, s'inclouen els projectes per al proveïment de les comarques de la Plana i la Ribera, les més afectades pel problema dels nitrats, i la connexió de les conduccions d'adducció d'aigua a València des de les plantes de Picassent i Manises, que augmentarà la garantia i la seguretat del proveïment a l'àrea metropolitana.
  
Encara que, per no ser el seu objecte específic, en el conveni no s'inclou cap actuació de defensa enfront de les avingudes, no per això deixa de considerar-se que són especialment importants, per la repercussió en la població les canalitzacions del riu Sec a Castelló, dels barrancs del Carraixet, del Poio i tributaris menors de l'Albufera a València, els projectes dels quals està redactat actualment la Confederació Hidrogràfica del Xúquer, i dels barrancs del Juncaret i d'Orgègia, segons el projecte redactat per la Conselleria d'Obres Públiques.
  
De conformitat amb el que s'ha exposat, el Ministeri de Medi Ambient i la Generalitat Valenciana acorden la celebració d'aquest conveni, que s'haurà de regir per les següents
  
ESTIPULACIONS
  
Primera
  
Es fixen, com a objectiu d'aquest conveni, quatre grups d'actuacions, que fan referència a l'increment de la regulació, la reutilització d'aigua depurada, la reforma dels regadius històrics i el proveïment a les poblacions.
  
Segona
  
Les obres contingudes en cadascun dels quatre grups són els següents:
  
I. Reforma dels regadius històrics
  
1) Modernització de regs de la Sèquia Reial del Xúquer
  
La sèquia reial és una de les institucions més antigues del regadiu valencià que proveeix aigua a més de 20.000 ha de terreny dedicat al cultiu de cítrics, horta i arrossars.
  
La modernització de la seua infraestructura persegueix l'optimització de l'ús dels recursos hídrics, l'augment de la qualitat del servei en els regants i la millora de l'operació i explotació del sistema. Tot això amb la finalitat fonamental d'aconseguir un estalvi important d'aigua (xifrat en uns 200 hm3/any) i que millora les condicions de treball dels agricultors. Per això es projecten les conduccions necessàries per a possibilitar la transformació del sistema de reg tradicional a reg per degoteig i les millores en el canal principal perquè continue prestant servei especialment a l'arrossar.
  
2) Modernització de la reial sèquia de Montcada
  
La finalitat perseguida és la mateixa que la de la sèquia reial, que, en aquest cas, la situació se centra en la reparació del canal principal i en el revestiment de les sèquies més importants especialment aigües avall del terme de Paterna.
  
3) Renovació de la infraestructura de regs al Camp de Túria
  
La distribució dels volums d'aigua, regulats pels embassaments de Benagéber i Loriguilla al riu Túria, i dels volums d'aigua subterrània es duen a cap a la comarca del Camp de Túria mitjançant una xarxa de canaletes molt deteriorada, sense elements de regulació, utilitzant, com a sistema, de reg la inundació per extensió sobre el terreny. Es tracta, per tant, de reparar el canal principal, renovar la xarxa de distribució i canviar el sistema a reg per degoteig a tota la zona amb la finalitat d'estalviar aigua augmentant l'eficàcia del sistema.
  
4) Modernització dels regadius de la Plana de Castelló
  
La finalitat perseguida és la mateixa que els casos de la sèquia reial del Xúquer i de la reial sèquia de Montcada, amb aquests s'aconsegueix un estalvi d'aigua del riu Millars que pot ser utilitzada o assignada al proveïment de les poblacions de la Plana de Castelló.
  
II. Reutilització de l'aigua depurada
  
1) Ampliació de la planta de Pinedo i conduccions per a reutilització a l'àrea metropolitana de València
  
Es tracta de completar el tractament que actualment es duu a cap a la planta de Pinedo II fins la depuració biològica completa, i possibilitar així la seua reutilització agrícola i ambiental al llac de l'Albufera.
  
D'aquesta manera es podran reutilitzar 65 hm3/any d'aigua mitjançant les conduccions que uniran les plantes de tractament de l'àrea metropolitana amb les sèquies que constitueixen el reg tradicional de l'horta de València.
  
2) Ampliació de la planta de Castelló i conducció per a reutilització
  
Igual que a Pinedo, l'aigua és depurada només en un 50% del volum amb tractament biològic. Es tracta d'ampliar el tractament a la totalitat del volum de forma que es puga reutilitzar tota l'aigua depurada.
  
3) Reutilització de l'aigua depurada a la planta de Mont Orgègia (Alacant)
  
La planta depuradora Mont Orgègia, que serveix a la Mancomunitat de l'Alacantí, està situada pròxima a la zona regable del canal de l'horta (final dels canals de Riegos de Levante). En l'actualitat s'està reutilitzant l'aigua depurada però només parcialment a causa de les deficiències en la infraestructura existent. Es tracta de construir una nova conducció que eleve l'aigua fins la regulació situada a la capçalera de la zona regable.
  
III. Actuacions en regulació i redistribució interna de recursos
  
1) Interconnexió Xúquer-Vinalopó
  
Es tracta de la conducció que desenvolupa la previsió continguda en l'esborrany del Pla Hidrològic del Xúquer relativa a la transferència del Xúquer de 100 hm3/any per a frenar la sobreexplotació dels aqüífers del Vinalopó, completar el proveïment a la població i redotar els regs. És una de les actuacions considerades més importants per la Generalitat de cara a la redistribució interna de recursos a causa de la situació deficitària de la conca del Vinalopó.
  
2) Conducció per al proveïment a la Marina Baixa
  
Aquesta conducció està actualment en avançat estat de construcció pel Ministeri de Medi Ambient i subministrarà aigua a zones de gran implantació turística com Benidorm, Altea, la Vila Joiosa, etc.
  
La conducció possibilita que es puguen aprofitar tant recursos transportats per la Mancomunitat del Taibilla com a procedents de la conca alta del Vinalopó.
  
3) Presa de Vilamarxant al baix riu Túria
  
Es tracta de l'última tancada del riu Túria abans d'entrar en la plana litoral. L'embassament creat desenvoluparà diverses funcions importants: laminació d'avingudes i increment de la regulació.
  
4) Presa de Banyeres a l'Alt Vinalopó
  
La situació crítica de la conca del Vinalopó obliga a aprofitar tots els recursos possibles. Aquesta presa està ubicada a la capçalera de la conca i regularà els vessaments del riu procedents de naixement i d'aportacions de la pròpia conca.
  
IV. Proveïments a poblacions
  
1) Plana de Castelló: solució al problema de la qualitat de l'aigua de proveïment
  
Es tracta de solucionar el problema de proveïment originat per la contaminació per nitrats dels aqüífers a causa de la infiltració dels fertilitzants usats en l'agricultura. El nou proveïment es completarà amb aigua superficial del riu Millars tractada en plantes potabilitzadores.
  
2) Proveïment a la Ribera Alta i la Ribera Baixa
  
A la comarca de la Ribera hi ha una de les zones de reg tradicional més important de la Comunitat Valenciana, que presenta el mateix problema que a la Plana: la contaminació per nitrats de l'aigua subterrània utilitzada de forma generalitzada per al proveïment.
  
La solució prèvia a l'aprofitament de l'aigua superficial, regulada per l'embassament de Tous, passa per utilitzar aigua subterrània d'aqüífers no contaminats, situats més a l'interior de la zona regable, on encara no ha arribat la contaminació.
  
3) Conducció d'enllaç entre les plantes de proveïment a l'àrea metropolitana de València
  
Les plantes potabilitzadores de Picassent i Manises han servit tradicionalment per al proveïment a València. Ara s'ha estès la xarxa de proveïment a la resta de l'àrea metropolitana, com a conseqüència de la creixent contaminació per nitrats. L'obra proposada consisteix a unir ambdues fonts de subministrament (el riu Xúquer i el riu Túria), i s'augmenta, per tant, la garantia de la ciutat de València i de la resta de poblacions de l'àrea metropolitana i la seguretat del proveïment davant de situacions d'emergència.
  
Tercera
  
El pressupost estimat d'aquest conveni, així com les respectives obligacions del Ministeri de Medi Ambient i de la Generalitat Valenciana, figura en el annex I d'aquest conveni.
  
Les parts es comprometen a realitzar les obres, la responsabilitat de les quals assumeixen al més aviat possible d'acord amb les disponibilitats pressupostàries que es puguen habilitar i amb ple respecte a la legislació mediambiental i a la planificació hidrològica. En qualsevol cas, els projectes corresponents a les actuacions de l'annex I hauran d'estar en redacció abans del 31 de desembre de 1997, i es programa la construcció de les obres de forma que estiguen finalitzades en el 2002.
  
Per a donar compliment als terminis marcats la Comissió Mixta, que més endavant se cita, proposarà les anualitats corresponents a cada actuació en funció dels projectes disponibles.
  
No obstant això que s'ha exposat anteriorment, la Generalitat Valenciana podrà dur a terme alguna de les actuacions assignades a l'administració de l'estat en l'annex I, dins dels objectius fixats en aquest conveni, si raons d'oportunitat així ho aconsellen. En aquest cas, la mencionada Comissió Mixta haurà d'aprovar l'esmentada actuació.
  
Quarta
  
Es crea una Comissió Mixta de Vigilància i Control, que resoldrà els problemes d'interpretació i compliment que es puguen plantejar respecte d'aquest conveni de col·laboració.
  
Aquesta Comissió estarà composta per quatre membres, dos per cadascuna de les administracions subscriptores, i actuarà un d'aquests com a secretari d'aquesta.
  
Es designaran tants membres suplents com titulars. Per a l'adopció d'acords es requerirà la conformitat, almenys, de les tres quartes parts del seus membres.
  
Cada membre podrà assistir a les reunions acompanyat d'un tècnic designat a l'efecte.
  
La Comissió s'haurà de reunir, almenys, semestralment; això no obstant, podrà fer-ho tantes vegades com les circumstàncies ho aconsellen.
  
Cinquena
  
Seran causes de resolució d'aquest conveni les següents:
  
a) L'incompliment de les clàusules del conveni, prèviament a la denúncia de qualsevol de les parts, formulada per escrit amb tres mesos d'antelació.
  
b) El mutu acord de les parts.
  
Sisena
  
Aquest conveni estarà vigent des de la data de subscripció d'aquest fins l'acabament de tots els compromisos convinguts.
  
L'annex es considera incorporat al conveni i en forma part integrant.
  
Setena
  
Aquest conveni té naturalesa administrativa i es regirà per la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, així com per l'Acord del Consell de Ministre de 2 de març de 1990, publicat per Resolució de la Secretaria d'Estat per a les Administracions Públiques de data 9 de març de 1990 (BOE núm. 65, del dia 16), i per la legislació sobre la matèria objecte del conveni, i, si no n'hi ha, per la legislació de Contractes de l'Estat i la resta de normes de Dret Administratiu i, si hi manca aquesta última, per les normes de Dret Privat.
  
Els problemes que puguen sorgir en la interpretació i el compliment d'aquest conveni seran resolts per la Comissió Mixta.
  
Quan això no resultara factible, les qüestions litigioses que se susciten seran de coneixement i competència de l'Ordre Jurisdiccional del Contenciós Administratiu, i , en el seu cas, de la competència del Tribunal Constitucional.
  
De conformitat amb tot això que antecedeix, en l'exercici de les atribucions que són titulars els signants, i s'obliga amb això a les administracions que representen, signen per quadruplicat aquest conveni.
  
Pel Ministeri de Per la Generalitat Valenciana,
  
Medi Ambient, la ministra: el president:
  
Isabel Tocino Biscarolasaga Eduardo Zaplana Hernández-Soro
  
Annex I
  
Programa per al desenvolupament del conveni
  
 Actuació Pressupost
  
 M. de PTA.
  
1. Actuacions que ha de desenvolupar l'administració de l'estat
  
1.1. Modernització dels regs
  
 de la Sèquia Reial del Xúquer 8.500
  
1.2. Modernització dels regs del Camp de Túria 4.500
  
1.3. Modernització dels regadiu
  
 de la Plana de Castelló 1.400
  
1.4. Interconnexió Xúquer-Vinalopó 12.000
  
1.5. Obra de proveïment a la Marina Baixa 6.000
  
1.6. Conducció d'interconnexió
  
 entre Picassent i Manises 2.200
  
1.7. Presa de Vilamarxant 12.000
  
Total administració de l'Estat
  
2. Actuacions a càrrec de la Generalitat Valenciana
  
2.1. Modernització dels regs
  
 de la reial sèquia de Montcada 2.800
  
2.2. Ampliació del sistema de depuració
  
 de Pinedo (València) 4.000
  
2.3. Reutilització d'aigües depurades
  
 a l'àrea metropolitana de València 3.000
  
2.4. Ampliació de la depuradora de Castelló
  
 i conduccions de reutilització 2.500
  
2.5. Reutilització d'aigua depurada Mont Orgègia 700
  
2.6. Proveïment a la Plana 3.200
  
2.7. Proveïment a la Ribera del Xúquer 4.000
  
2.8. Presa de Banyeres 2.000
  
Total Generalitat Valenciana
  
Total Conveni 68.800